ORDE do 3 de febreiro de 2006 pola que se convocan axudas económicas para os proxectos e os traballos dos equipos de normalización lingüística dos centros privados (concertados e non concertados) da Comunidade Autónoma de Galicia que imparten ensinanzas de educación infantil, especial, de adultos, primaria, secundaria, bacharelato e formación profesional.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/02/2006

A Administración educativa de Galicia garante que os alumnos, conforme van acabando cada un dos ciclos nos que o ensino do galego é obrigatorio, vaian acadando un dominio oral e escrito similar dos idiomas galego e castelán, tal e como determina o artigo 14.3º da Lei 3/1983, de normalización lingüística.
Para poder conseguir iso, esta mesma lei encoméndalle á Xunta de Galicia a regulamentación no ensino do uso desas dúas linguas oficiais en Galicia. Esa regulamentación está establecida nos decretos 247/1995, do 14 de setembro, e 66/1997, do 21 de marzo.
Como órgano impulsor e dinamizador das medidas necesarias para levar a cabo o que dispoñen eses decretos e, consecuentemente, para conseguir que os alumnos acaden o dominio do galego que establece a Lei de normalización lingüística, cada centro individualmente ten que constituír un equipo de normalización lingüística. Este equipo é o que recollen os decretos 324/1996, do 26 de xullo (DOG do 9 de agosto), e 374/1996, do 17 de outubro (DOG
do 21 de outubro), polos que se aproban os regulamentos orgánicos dos institutos de educación secundaria e das escolas de educación infantil e dos colexios de educación primaria, respectivamente, decretos que foron desenvolvidos, tamén respectivamente, polas ordes do 22 de xullo e do 1 de agosto de 1997 (publicadas no DOG do 2 de setembro).
O Plan xeral de normalización da lingua galega, aprobado por unanimidade no Parlamento de Galicia o día 22 de setembro de 2004, contén, entre outras, varias medidas dirixidas á Administración educativa encamiñadas a renovar a política lingüística con respecto ao uso do galego nos centros privados de ensino non universitario, axeitándoa aos tempos actuais, co fin de equilibrar unha situación social de desigualdade entre os dous idiomas, o que exixe medidas favorables ao galego para acadar ese equilibrio.
Por todo isto, para asegurar os principios de publicidade, concorrencia e obxectividade e para axudar a que eses equipos poidan levar a cabo aqueles proxectos que incidan na promoción do galego, a Consellería de Presidencia, Administracións Públicas e Xustiza
DISPÓN:
Primeiro.-Obxecto.
1. Esta orde ten por obxecto convocar axudas económicas, en réxime de concorrencia competitiva, destinadas a contribuír ao financiamento daqueles proxectos que incidan directamente na promoción do galego nas aulas, e que realicen no ano 2006 os equipos de normalización lingüística dos centros privados (concertados e non concertados) de educación infantil, especial, de adultos, primaria, secundaria, bacharelato e formación profesional de Galicia. Estes equipos son os constituídos de acordo co establecido nos decretos 324/1996, do 26 de xullo, e 374/1996, do 17 de outubro.
2. Os proxectos e os traballos para os que se solicite axuda serán os contidos na programación de actividades elaboradas e aprobadas por cada centro para acadar os obxectivos recollidos nos plans específico e xeral para o uso do idioma galego (artigos 83 e 64 dos decretos 324/1996, do 26 de xullo, e 374/1996, do 17 de outubro, respectivamente) e os obxectivos contemplados nos decretos 247/1995, do 14 de setembro, e 66/1997, do 21 de marzo.
Segundo.-Destinatarios.
As axudas destinaranse preferentemente:
1. A satisfacer os gastos de adquisición e/ou elaboración de material didáctico, bibliográfico, fonográfico, videográfico e informático en galego.
2. Á organización de programas e actividades que teñan como finalidade o fomento do uso da lingua propia de Galicia entre os distintos compoñentes da comunidade educativa do centro.
3. Á realización de proxectos de carácter excepcional que impliquen un financiamento complementario.
Terceiro .-Orzamentos.
As axudas financiarase con cargo á partida orzamentaria 04.60.353E.470.2 dos orzamentos xerais da Comunidade Autónoma de Galicia para o ano 2006, aprobados pola Lei 7/2005, do 29 de decembro, por unha contía máxima de 62.500 A (sesenta e dous mil cincocentos euros).
Cuarto.-Financiamento máximo.
A contía de cada subvención non poderá superar a cantidade máxima de 2.000 A (dous mil euros); coa excepción dos proxectos que, polas súas características excepcionais (envergadura, orixinalidade, etc.), merezan, a criterio da correspondente comisión de avaliación, que se destinen a eles contías superiores.
Quinto.-Requisitos.
1. Para acceder a estas axudas será necesario que o equipo de normalización lingüística estea formalmente constituído, segundo o disposto nos artigos 82 do Decreto 324/1996, do 26 de xullo, e 63 do Decreto 374/1996, do 17 de outubro, e que o seu programa de actividades sexa aprobado polo centro e enviado, coa programación xeral anual, á Inspección Educativa, o órgano encargado de lle presentar á correspondente comisión avaliativa o informe relativo a cada centro.
2. Non se lles poderá conceder axuda económica ningunha a aqueles centros que non xustifiquen debidamente as axudas que lles foron concedidas para o ano académico 2004/2005, ao abeiro da Orde do 24 de febreiro de 2005 (DOG do 4 de marzo), ou que non cumpran o sinalado na epígrafe 6.4 desta orde. Corresponderalle emitir os debidos informes sobre este punto ao xefe do gabinete de normalización lingüística.
Sexto.-Solicitudes, prazos e normativa lingüística.
1. O prazo de presentación das solicitudes será de 40 días naturais, que se contarán a partir do día seguinte ao da publicación desta orde no DOG.
2. As solicitudes realizaranse utilizando o formulario que figura como anexo a esta orde. Irán asinadas polo coordinador do equipo de normalización lingüística, co visto e prace do/da director/a do centro, e mandaranse ao gabinete de normalización lingüística da delegación provincial da Consellería de Presidencia, Administracións Públicas e Xustiza correspondente, sendo de aplicación o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Xunto coa solicitude presentarase:
a) Un proxecto, asinado polo coordinador do equipo de normalización lingüística, co visto e prace do director do centro, no que se especifiquen, englobándoas no punto correspondente da epígrafe 2ª, as actividades previstas para acadar os obxectivos que figuran nos plans específico e xeral para o uso do galego. Con cada unha das accións terá que figurar a súa cuantificación económica. No caso das actividades de prensa escolar, considerarase como mérito preferente o feito de que esas actividades se levasen a cabo tamén en anos anteriores. Se se dá esa circunstancia, deberase achegar, coa solicitude, un exemplar do último dos números editados.
b) Certificación de non ter pendente de pagamento ningunha débeda coa Administración pública da Comunidade Autónoma de Galicia, expedida pola Consellería de Economía e Facenda.
c) Certificado de estar ao día nas obrigas tributarias, expedido pola correspondente delegación ou axencia Tributaria do Ministerio de Economía e Facenda.
d) Certificado de encontrarse ao día nas obrigas sociais, expedido pola Tesouraría da Seguridade Social.
4. As actividades previstas no proxecto faranse necesariamente en galego e ateranse, no tocante á normativa e ao uso correcto do idioma (tal e como o determina a disposición adicional da Lei 3/1983, do 15 de xuño, de normalización lingüística) ao establecido pola Real Academia da Lingua Galega na sesión plenaria do 12 de xullo de 2003.
5. No caso de que o centro fixese outras solicitudes para o mesmo proxecto ou actividade, xuntará á solicitude unha declaración do conxunto de todas as solicitudes efectuadas, ou concedidas, perante as administracións públicas competentes ou outros entes públicos.
6. De observarse algunha falta na documentación, antes de realizar a proposta de resolución comunicaráselles aos solicitantes para que, no prazo de dez días, poidan alegar e presentar os documentos e xustificacións que estimen pertinentes.
Sétimo.-Comisións de avaliación.
Para o exame e a avaliación das solicitudes constituirase en cada delegación provincial da Consellería de Presidencia, Administracións Públicas e Xustiza unha comisión integrada por:
-O/A xefe/a do gabinete de normalización lingüística, que a presidirá.
-Un representante do Servizo de Plans e Programas do Ensino da Lingua Galega, da Secretaría Xeral de Política Lingüística.
-Un/unha profesor/a con experiencia en equipos de normalización lingüística.
-Un especialista en planificación lingüística, nomeado pola secretaria xeral de Política Lingüística.
-Un/unha representante da Inspección Educativa, nomeado polo delegado provincial da Consellería de Educación e Ordenación Universitaria de cada provincia.
-Un funcionario ou funcionaria da delegación provincial, que actuará de secretario/a.
Oitavo.-Avaliación de proxectos.
1. As comisións de selección terán en conta a calidade do proxecto e o número de alumnos do centro para a concesión de axudas.
A calidade do proxecto será avaliada en tres tramos, de maior a menor (A, B, C), en función de:
-Número de actividades previstas polo centro para fomentar o uso da lingua galega.
-Repercusión das actividades no incremento do uso da lingua galega.
-Custo e dificultade da actividade.
-Poderá considerarse a situación xeográfica do centro no que respecta á normalización do medio en está inserido.
O número de alumnos valorarase en cinco tramos, de maior a menor: A) máis de 600 alumnos; B) de 400 a 600 alumnos; C) de 200 a 399 alumnos; D) de 100 a 199 alumnos; E) menos de 100 alumnos.
2. Excluiranse aquelas solicitudes que non se reciban dentro do prazo.
3. A percepción doutras axudas para os mesmos proxectos poderá reducir a contía da subvención que recibiría por esta orde, de xeito que o conxunto de axudas non supere os gastos totais do proxecto.
Noveno.-Resolución.
Unha vez examinadas e avaliadas as solicitudes, as comisións presentaranlle as propostas de concesión ao conselleiro de Presidencia, Administracións Públicas e Xustiza, o cal resolverá.
Contra esta resolución, os interesados poderán interpoñer recurso potestativo de reposición diante do conselleiro de Presidencia, Administracións Públicas e Xustiza, no prazo dun mes, que se contará a partir do día seguinte ao da súa publicación, segundo o disposto nos artigos 116 e 117 da Lei 30/1992, do réxime xurídico das administracións públicas e
do procedemento administrativo común, modificada pola Lei 4/1999, ou ben, directamente, o recurso contencioso-administrativo, diante do Tribunal Superior de Xustiza de Galicia, no prazo de dous meses.
As solicitudes entenderanse desestimadas de non recaer resolución expresa no prazo de seis meses, que se contarán a partir da publicación desta convocatoria no DOG.
Décimo.-Xustificación.
Antes do 15 de novembro de 2006, cada equipo ao que se lle concedese axuda, coa conformidade da dirección do centro, terá que lles remitir aos gabinetes de normalización lingüística das delegacións provinciais da Consellería de Presidencia, Administracións Públicas e Xustiza a seguinte documentación:
1. Unha memoria das actividades realizadas durante o ano 2006.
2. Facturas orixinais, expedidas ao nome do propio centro educativo, correspondentes aos gastos de material ocasionados pola realización das actividades por un importe igual, sen IVE, ao da axuda concedida.
3. Certificacións expresas de non ter contraída ningunha débeda, por ningún concepto, coa Xunta de Galicia, e de estar ao día nas obrigas coa Axencia Tributaria e coa Seguridade Social.
4. Certificación orixinal na que consten os datos bancarios, selada e asinada pola entidade financeira.
5. Fotocopia do CIF do centro.
6. Declaración complementaria do conxunto de axudas solicitadas, tanto as aprobadas ou concedidas como as pendentes de resolución, para o mesmo proxecto ás distintas administracións públicas competentes ou outros entes públicos.
Décimo primeiro.-Pagamento.
1. O pagamento das axudas concedidas farao a Consellería de Presidencia, Administracións Públicas e Xustiza, logo da xustificación dos interesados, tal como se indica no punto 10.
2. O importe da axuda non será superior ao 100% dos gastos, sen IVE, que leve consigo a realización do proxecto.
Décimo segundo.-Seguimento.
O seguimento e a avaliación dos traballos para os que se lles conceden as axudas aos equipos e a verificación do cumprimento do establecido nos
plans específico e xeral para o uso do galego nos centros levaraos a cabo a Inspección Educativa, consonte o disposto no artigo 11 do Decreto 247/1995, do 14 de setembro.
Décimo terceiro.-Revogación.
1. A non entrega das memorias e dos xustificantes de gasto, aos que fai referencia o punto 10º, no prazo sinalado poderá ser causa de revogación da axuda concedida e producirá como efecto a denegación de axuda para o ano seguinte, procedendo o centro ao reintegro da cantidade percibida, sen prexuízo das responsabilidades que se poidan exixir.
2. O incumprimento total ou parcial dos proxectos poderá anular ou modificar a contía da subvención concedida.
3. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, poderá dar lugar á modificación da resolución de concesión.
Décimo cuarto.-Normativa aplicable.
Esta orde adáptase ás normas básicas do texto articulado da Lei 38/2003, do 17 de novembro (BOE do 18 de novembro), xeral de subvencións e ao seu desenvolvemento.
Ademais, serán de aplicación os artigos 78 e 79 do Decreto lexislativo 1/1999, do 7 de outubro, segundo a redacción dada pola Lei 14/2004, do 29 de decembro. No que non se opoña, aplicarase tamén o Decreto 287/2000, do 21 de novembro.
Décimo quinto.-Fiscalización e control.
Os beneficiarios terán a obriga de facilitar toda a información que lles sexa requirida pola Intervención Xeral da comunidade autónoma, polo Tribunal de Contas e polo Consello de Contas, no exercicio da súas funcións de fiscalización e control do destino das axudas.
Disposicións derradeiras
Primeira.-Facúltase a secretaria xeral de Política Lingüística para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de febreiro de 2006.
José Luis Méndez Romeu
Conselleiro de Presidencia, Administracións Públicas e Xustiza